એક પતિ-પત્ની હતાં. પતિનો સ્વભાવ એકદમ ગુસ્સાવાળો. વાતવાતમાં એનો પારો સાતમા આસમાને પહોંચી જાય. હાથમાં આવે એનો છુટ્ટો ઘા કરે. આજે મોબાઇલ એ હાથવગું સાધન છે. ગુસ્સો આવે ત્યારે મોબાઇલનો છુટ્ટો ઘા કરી ટુકડા કરી નાખ્યા હોય, એવા ઘણા કિસ્સાઓ આપણી આજુબાજુમાં હોય છે. એક યુવતીએ કબૂલેલી આ વાત છે કે હું મારા ઘરમાં એક એક્સ્ટ્રા મોબાઇલ રાખું જ છું. આનું મગજ ગમે ત્યારે છટકે છે અને એ ઘા કરે છે. પતિથી ગુસ્સો થઈ જાય પછી મગજ શાંત થાય ત્યારે એ સોરી કહે. એક વખત પત્નીએ કહ્યું કે, આવી સોરીનો કોઈ અર્થ ખરો? તું દર વખતે ગુસ્સે થાય છે અને પછી સોરી કહી દે છે. સોરી કહી દે એટલે મારે તને સારો માની લેવાનો? તું તો સોરીનું પણ અપમાન કરે છે. સાચી સોરી એ છે કે બીજી વખતે એ જ બાબતે સોરી ન કહેવી પડે.